**ולדימיר גולובניצ'י** (באנגלית: **Vladimir Stepanovych Golubnichy**, באוקראינית: **Володимир Степанович Голубничий**;‏ 2 ביוני 1936 *–* 16 באוגוסט 2021) היה אתלט רוסי, אלוף אולימפי (רומא 1960 ומקסיקו סיטי 1968), סגן אלוף אולימפי (מינכן 1972), אלוף אירופה (רומא 1974), סגן אלוף אירופה (בודפשט 1966) ופעמיים שיאן העולם (1955 ו-1959) בהליכה ל-20 ק"מ.

ביוגרפיה
--------

ולדימיר גולובניצ'י נולד ב-1936 בעיר סומי (אז בגבולות ברית המועצות וכיום באוקראינה). ב-1953 החל ללמוד באוניברסיטה הלאומית של אוקראינה לחינוך גופני וספורט (אנ'). בנעוריו ראה את עתידו הספורטיבי בסקי למרחקים אך בתקופת לימודיו באוניברסיטה שוכנע לעבור לתחום של הליכה תחרותית.

הקריירה הספורטיבית של גולובניצ'י החלה ב-1955 והסתיימה ב-1976. במהלך תקופה זו ייצג את ברית המועצות ב-5 אולימפיאדות וכן היה אלוף רוסיה בהליכה ל-20 ק"מ בשנים 1960, 1964, 1965, 1968, 1972 ו-1974. לאחר פרישתו השתתף במספר תחרויות ראווה של מסטרים עד פרישתו הסופית. נפטר ב-2021, בגיל 85, בעיר הולדתו סומי.

קריירה ספורטיבית
----------------

### 1955

#### שיאן עולם

בתחרות שנערכה בספטמבר בקייב קבע שיא עולמי בהליכה ל-20 ק"מ (1:30:36.0 שעות) כשהוא משפר את שיאו של ג'וזף דולזל (אנ') מצ'כוסלובקיה (1:31:26.0 שעות) שנקבע ביוני אותה שנה בתחרות בפראג. שיאו נשבר ביולי 1956, בתחרות שנערכה בפראג, על ידי ג'וזף דולזל (1:30:00.0 שעות).

### 1956

על בסיס שיאו העולמי היה גולובניצ'י מועמד להשתתף באולימפיאדת מלבורן אולם לא עבר את המבדקים הרפואיים בגלל דלקת בכבד ונאלץ להפסיק את פעילותו הספורטיבית למשך שנה כדי להחלים.

### 1959

#### שיאן עולם

בתחרות שנערכה ביולי במוסקבה קבע, בשנית, שיא עולמי בהליכה ל-20 ק"מ (1:27:04.0 שעות) כשהוא משפר את שיאו של ליאוניד ספירין (אנ') מברית המועצות (1:27:29.0 שעות) שנקבע שבוע לפני כן בתחרות במוסקבה. שיאו נשבר בספטמבר אותה שנה, בתחרות שנערכה במוסקבה, על ידי אנטולי ודיאקוב (אנ') מברית המועצות (1:25:58.0 שעות).

### 1960

#### אלוף אולימפי

באולימפיאדת רומא זכה במדליית זהב בהליכה ל-20 ק"מ (1:34:07.2 שעות) לפני נואל פרימן (אנ') מאוסטרליה (1:34:16.4 שעות) וסטן ויקרס (אנ') מבריטניה (1:34:56.4 שעות).

### 1962

באליפות אירופה באתלטיקה, שנערכה בבלגרד שביוגוסלביה, זכה במדליית ארד בהליכה ל-20 ק"מ (1:36:37.6 שעות) אחרי קן מת'יוז מבריטניה (1:35:54.8) והאנס-גיאורג ריימן (אנ') ממזרח גרמניה (1:36:14.2 שעות).

### 1964

באולימפיאדת טוקיו זכה במדליית ארד בהליכה ל-20 ק"מ (1:31:59.4 שעות) אחרי קן מת'יוז מבריטניה (1:29:34.0) ודיטר לינדנר (אנ') מגרמניה (1:31:13.2 שעות). לדברי גולובניצ'י השגו באולימפיאדה זו הושפעו מכאבי ראש מהם סבל במהלך ההתחרות וכן מנפילה שאירעה לו.

### 1966

באליפות אירופה באתלטיקה, שנערכה בבודפשט שבהונגריה, זכה במדליית כסף בהליכה ל-20 ק"מ (1:30:06.0 שעות) אחרי דיטר לינדנר(אנ') ממזרח גרמניה (1:29:25.0 שעות) ולפני ניקולאי סמאגה (אנ') מברית המועצות (1:30:18.0 שעות).

### 1968

#### אלוף אולימפי

באולימפיאדת מקסיקו סיטי זכה במדליית זהב בהליכה ל-20 ק"מ (1:33:58.4 שעות) לפני חוסה פדרסה (אנ') ממקסיקו (1:34:00.0 שעות) וניקולאי סמאגה (אנ') מברית המועצות (1:34:00.0 שעות).

### 1972

#### סגן אלוף אולימפי

באולימפיאדת מינכן זכה במדליית כסף בהליכה ל-20 ק"מ (1:26:55.2 שעות) אחרי פיטר פרנקל (אנ') ממזרח גרמניה (1:26:42.4 שעות) ולפני והאנס-גיאורג ריימן (אנ') ממזרח גרמניה (1:27:16.6 שעות).

### 1974

#### אלוף אירופה

באליפות אירופה באתלטיקה, שנערכה ברומא שבאיטליה, זכה במדליית זהב בהליכה ל-20 ק"מ (1:29:30.0 שעות) לפני ברנד קננברג (אנ') ממערב גרמניה (1:29:38.2 שעות) ורוג'ר מילס (אנ') מבריטניה (1:32:33.8 שעות).

### 1976

גולובניצ'י השתתף גם באולימפיאדת מונטריאל בהליכה ל-20 ק"מ אך הגיע רק למקום השביעי.

אותות ופרסים
------------

* מסדר הדגל האדום של העבודה (אנ') (1960)
* מסדר אות הכבוד (אנ') (1969)
* מדליית "גבורת העמל" (אנ') (1972)
* היכל התהילה של התאחדות האתלטיקה הבינלאומית (אנ') (2012)

קישורים חיצוניים
----------------

ויקישיתוף מדיה וקבצים בנושא **ולדימיר גולובניצ'י** בוויקישיתוף

* ולדימיר גולובניצ'י, באתר olympedia.org
* ולדימיר גולובניצ'י, באתר התאחדות האתלטיקה הבין-לאומית
* ולדימיר גולובניצ'י, באתר Track and Field (גברים)
* ולדימיר גולובניצ'י, באתר אנציקלופדיה בריטניקה (באנגלית)
* ולדימיר גולובניצ'י, באתר sports-reference.com
* ולדימיר גולובניצ'י, באתר Track and Field Statistics
* ולדימיר גולובניצ'י, באתר "Find a Grave" (באנגלית)

הערות שוליים
------------

1. ↑  ולדימיר גולובניצ'י נפטר בגיל 85, באתר european-athletics.com
2. ↑  הספד על ולדימיר גולובניצ'י, באתר worldathletics.org
3. ↑  להערכת רופאיו מצבו הבריאותי של גולובניצ'י נגרם מתת תזונה ממנה סבל בתקופת מלחמת העולם השנייה

|  אלופים אולימפיים - הליכה ל-20 ק"מ (גברים) |
| --- |
| 

|  |
| --- |
| (1956): ליאוניד ספירין ברית המועצותברית המועצות • (1960): ולדימיר גולובניצ'י ברית המועצותברית המועצות • (1964): קן מת'יוז בריטניהבריטניה • (1968): ולדימיר גולובניצ'י ברית המועצותברית המועצות • (1972): פיטר פרנקל מזרח גרמניהמזרח גרמניה • (1976): דניאל באוטיסטה מקסיקומקסיקו • (1980): מאוריציו דמילנו איטליהאיטליה • (1984): ארנסטו קנטו מקסיקומקסיקו • (1988): יוזף פריבילינץ צ'כיהצ'כיה • (1992): דניאל פלאזה ספרדספרד • (1996): חפרסון פרז אקוודוראקוודור • (2000): רוברט קוז'ניובסקי פוליןפולין • (2004): איוונו ברונייטי איטליהאיטליה • (2008): ולרי בורצ'ין רוסיהרוסיה • (2012): צ'ן דינג הרפובליקה העממית של סיןהרפובליקה העממית של סין • (2016): ואנג ג'ן הרפובליקה העממית של סיןהרפובליקה העממית של סין • (2020): מאסימו סטאנו איטליהאיטליה |

 |

|  |  |
| --- | --- |
| בקרת זהויות עריכת הנתון בוויקינתונים | 
* GND: 118696335
* World Athletics: 14361658
* ISNI: 0000 0000 2015 0701
* VIAF: 3265099
* WorldCat (עם VIAF): 3265099

 |